Raad van Provinsies vandag ingesweerHoofregter Mogoeng Mogoeng. Foto: GCIS Kort op die hakke van hul 400 afgeskeide kollegas in die Nasionale Vergadering word die 54 lede van die Nasionale Raad van Provinsies Donderdag in Kaapstad deur hoofregter Mogoeng Mogoeng ingesweer. Die verwagting is dat dit nie so ŉ uitgerekte affêre soos gister se inhuldiging van die Nasionale Vergadering sal wees nie, veral omdat daar soveel minder lede is om in te sweer en daar nie ŉ president verkies hoef te word nie. Wat die verkiesings betref, moet ŉ voorsitter en ondervoorsitter wel vir die raad aangewys word. Die ANC gaan die oudburgemeester van Johannesburg, Amos Masondo, as voorsitter voorstel. Onder sy leiding het die rekeningestelsel van die Goudstad ten gronde gegaan, en as voorsitter van die parlement se etiekkomitee die afgelope vyf jaar het ŉ klomp van die komitee se werk agterweë gebly. Dit is nie tans seker wie die ANC, wat ŉ volstrekte meerderheid in die raad het, as ondervoorsitter gaan nomineer nie. Die aanvanklike aankondiging was dat Sylvia Lucas, oudpremier van die Noord-Kaap, genomineer sou word. Teenstrydige gerugte oor haar moontlike onttrekking vier sedertdien hoogty. Die Nasionale Raad van Provinsies se rol is veral om die belange en funksionering van provinsiale en munisipale belange en bestuur in die parlement te dien en te monitor, en om as siftingsproses asook wanneer nodig as vertraging en herbesinningsplek vir omstrede wetgewing te funksioneer.